Thaçi: Zgjedhjet serbe në Kosovë – nxitje e konfliktit të hapur
Kryeministri i Kosovës tha se ky synim paraqet një agresion, të cilit qeveria e tij do t’i kundërvihet me mjete kushtetuese e ligjore.
Kryeministri i Kosovës, Hashim Thaçi, tha sot se paralajmërimi i Serbisë për mbajtjen e zgjedhjeve lokale edhe në Kosovë është nxitje e konfliktit të hapur me pasoja për gjithë rajonin. Në mbledhjen e sotme të qeverisë ai tha se ky synim paraqet një agresion të Serbisë dhe Kosova do t’i kundërvihet me të gjitha mjetet kushtetuese e ligjore. Dje, autoritetet serbe shpallën gjashtë majin ditë të zgjedhjeve parlamentare e lokale me synimin që ato të mbahen edhe në disa komuna të Kosovës. Kryeministri Thaçi tha se një veprim i tillë mund të ketë pasoja edhe për rajonin. tha ai. Kryeministri Thaçi tha se qeveria e tij respekton parimin e dyshtetësisë për të gjithë qytetarët e Kosovës, por të vetmet zgjedhje lokale në territorin e Kosovës do të organizohen nga institucionet e saj dhe nga asnjë vend fqinjë. tha kryeministri Thaçi. Ai tha se ky synim i Serbisë është në kundërshtim edhe me Rezolutën 1244 të Këshillit të Sigurimit të Kombeve të Bashkuara. Të tillë këtë synim e kanë vlerësuar edhe diplomatët ndërkombëtarë të cilët tërheqin vërejtjen se mbajtja e zgjedhjeve lokale të Serbisë në territorin e Kosovës, do të ishte në kundërshtim me ligjin ndërkombëtar. Autoritetet serbe thanë se qeveria e Serbisë në bashkëpunim me UNMIK-un do të ndërmarrë të gjitha veprimet e nevojshme në lidhje me mbajtjen e zgjedhjeve edhe në Kosovë, meqë siç thuhet, Serbia është e detyruar të respektojë Rezolutën 1244 të Këshillit të Sigurimit të Kombeve të Bashkuara. Zyrtarë të UNMIK-ut nuk kanë komentuar këto qëndrime, meqë siç thanë nuk janë kontaktuar nga autoritetet e Serbisë për të diskutuar këtë çështje. Që nga përfundimi i luftës, Serbia ka organizuar zgjedhjet e saj edhe në zonat e banuara me shumicë serbe në Kosovë dhe ndonëse ato nuk janë mbështetur as nuk janë penguar nga autoritetet vendase e ndërkombëtare. Por, kësaj radhe thuhet se Serbia duhet të sillet në pajtim me statusin e saj si vend kandidat për anëtarësim në Bashkimin Evropian. Ajo mori këtë status në fillim të muajit mars pas një marrëveshjeje me Kosovën në të cilën janë përfshirë Rezoluta 1244 e Këshillit të Sigurimit dhe opinioni i Gjykatës ndërkombëtare të drejtësisë mbi deklaratën e pavarësisë së Kosovës.